《读韩偓诗并记有感 其一》
宋代·李纲

唐室昔不竞，天纲遂陵迟。阉竖擅朝政，奸雄肆觎窥。

天子遭迫擅，翠盖蒙尘飞。矢石集黄屋，四郊皆鼓鼙。

群凶虽殄灭，国命亦已移。韩子司翰苑，实被昭宗知。

忠言虽屡贡，颠厦诚难支。谪官旅南土，召复不敢归。

当时白马驿，从横卿相尸。投之浊流中，至今耆旧悲。

夫子乃幸免，祸福良难期。假道寓沙阳，空门知所依。

虽踰二百载，犹传赠僧诗。邑令真好事，作记刊丰碑。

文辞虽浅陋，事实颇可追。读之三叹息，吊古情悽洏。

寄声藏去者，擅有将奚为。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。